CELEX: 62019TN0326
Language: et
Date: 2019-05-31 00:00:00
Title: kohtuasi T-326/19: 31. mail 2019 esitatud hagi — Gerber versus parlament ja nõukogu

15.7.2019   
            
            
               ET
            
            
               Euroopa Liidu Teataja
            
            
               C 238/29
            
         
      31. mail 2019 esitatud hagi — Gerber versus parlament ja nõukogu
      (kohtuasi T-326/19)
      (2019/C 238/34)
      Kohtumenetluse keel: itaalia
      
         Pooled
      
      
         Hageja: Tibor Gerber (Milano, Itaalia) (esindaja: advokaat N. Amadei)
      
         Kostjad: Euroopa Liidu Nõukogu, Euroopa Parlament
      
         Nõuded
      
      Hageja palub Üldkohtul:
      
                  —
               
               
                  tühistada vaidlustatud määrus nr 2019/474, eriti selle artikli 1 lõige 1 ja artikli 2 teine lause, ning otsustada, et selle tühisuse tõttu ei ole mingit mõju direktiivil nr 2019/475, kuna viimane on toimelt seotud vaidlustatud määrusega;
               
            
                  —
               
               
                  kuni käesolevas asjas kohtuotsuse kuulutamiseni peatada vaidlustatud määruse ja direktiivi nr 2019/475 kohaldamine kuni Üldkohtu otsuse kuupäevani;
               
            
                  —
               
               
                  kuni käesolevas asjas kohtuotsuse kuulutamiseni peatada määruse nr 2019/474 ja direktiivi nr 2019/475 kõigi rakendusaktide kohaldamine, eriti nende aktide kohaldamine, mis puudutavad sõiduautode registreerimist vastavalt 1. detsembri 2018. aasta seadusele nr 132 (millega muudeti 4. oktoobri 2018. aasta dekreet-seadus nr 132 seaduseks);
               
            
                  —
               
               
                  vajadusel ära kuulata tunnistajad, kelle hageja võib välja pakkuda, et tõendada hagis esitatud faktilisi asjaolusid;
               
            
                  —
               
               
                  igal juhul mõista kohtukulud välja Euroopa Liidu Nõukogult ja Euroopa Parlamendilt.
               
            
         Väited ja peamised argumendid
      
      Käesolevas hagis palutakse tühistada Euroopa Parlamendi ja nõukogu 19. märtsi 2019. aasta määrus (EL) 2019/474, millega muudetakse määrust (EL) nr 952/2013, millega kehtestatakse liidu tolliseadustik, ja seda täpsemalt osas, mis puudutab tolliprotseduuri Itaalia Campione d’Italia haldusüksuse ja selle Lugano järve piirveekogude suhtes (artikli 1 lõige 1 ja artikli 2 teine lause).
      Hagi põhjenduseks esitab hageja kolm väidet.
      
                  1.
               
               
                  Esimene väide, et rikutud on põhjendamiskohustust
                  
                              —
                           
                           
                              Väidetakse, et vaidlustatud määruse põhjendus on puudulik ja vastuoluline, mis rikub aga ELTL artikli 296 lõiget 2. Nimelt kinnitatakse seal seoses Campione kaasamisega Euroopa tolliprotseduuri, et ajaloolised põhjused, mis õigustasid selle haldusüksuse sellest protseduurist välja jätmist, nagu isoleeritus ja ebasoodne majandusolukord, ei kehti enam. Kuid haldusüksus on endiselt isoleeritud ja ebasoodne majandusolukord on halvenenud tema ainsa tuluallika Casinò pankroti väljakuulutamise tõttu.
                           
                        
            
                  2.
               
               
                  Teine väide, et rikutud on rahvusvahelist õigust
                  
                              —
                           
                           
                              Väidetakse, et lisaks sellele, et rahvusvahelise õiguse — nii lepingu- kui tavaõiguse — järgmist nõuab EL lepingu artikli 3 lõige 5, on seda sageli nõutud ka Euroopa Kohtu praktikaga. Kuid vaidlustatud määrus (ja sellega seotud direktiiv 2019/475) muudab Itaalia ja Šveitsi vahelisest rahvusvahelisest tavaõigusest tulenevat ning liidu enda poolt tunnustatud tolliprotseduuri, mille kohaselt kuulub Campiones kohaldamisele Šveitsi tolliprotseduur. Nii rikub see määrus rahvusvahelist kohustust, mida see oleks pidanud järgima vastavalt aluslepingule ja Euroopa Kohtu praktikale.
                           
                        
            
                  3.
               
               
                  Kolmas väide, et rikutud on Euroopa kodanike vaba liikumise õigust
                  
                              —
                           
                           
                              Väidetakse, et vaidlustatud määruse tagajärjed on vastuolus õigustega, mis on sätestatud ELTL artiklis 21 ja Euroopa Liidu põhiõiguste harta artiklis 45. Nimelt kui Campione haldusüksuses kohaldatakse liidu, mitte Šveitsi tolliprotseduuri, hakkab Campionesse sisenemisel ja sealt väljumisel (maad mööda või järve kaudu) eksisteerima füüsiline tolli barjäär ning läbi viiakse vastavad isikute ja kaupade kontrollid, et tagada Euroopa ja Šveitsi normide kohaldamine.